b"\n_START_ARTICLE_\nKlasifikacija DANA\n_START_PARAGRAPH_\nKlasifikacijsko \xc5\xa1tevilo DANA je \xc5\xa1tevil\xc4\x8dna oznaka minerala, ki temelji na 8. izdaji Dana's New Mineralogy. Baza podatkov je 31.12.2009 vsebovala 4.714 mineralov.\n_START_SECTION_\nOpis\n_START_PARAGRAPH_\nKlasifikacijsko \xc5\xa1tevilo DANA je sestavljeno iz \xc5\xa1tirih \xc5\xa1tevil, lo\xc4\x8denih s pikami. Sistem je zgrajen hierarhi\xc4\x8dno in temelji na kombinaciji kemijske sestave in kristalne strukture mineralov. Sistem omogo\xc4\x8da dodajanje in vstavljanje novih mineralov s podobnimi kemijskimi in strukturnimi lastnostmi._NEWLINE_Prvo \xc5\xa1tevilo predstavlja sestavo ali (na primer pri silikatih) dominantne strukturne elemente, se pravi razred minerala. Drugo \xc5\xa1tevilo predstavlja tip minerala, ki v nekaterih primerih temelji na njegovih atomskih zna\xc4\x8dilnostih. Tretje \xc5\xa1tevilo predstavlja skupino, v katero mineral spada zaradi svojih strukturnih zna\xc4\x8dilnosti. \xc4\x8cetrto \xc5\xa1tevilo je oznaka posameznega minerala."